|  |
| --- |
| ***Директни плащания*** |

**1. На 16 декември 2021, на 54 067 земеделски стопани бяха изплатени близо 643 млн. лева по Схемата за единно плащане на площ (СЕПП) за Кампания 2021**. Изчисленията по СЕПП са извършени след финализиране на процедурата по изясняване принадлежността на констатираните двойно заявени площи и съобразно данните, предоставени от Министерство на земеделието по проекта на специализиран слой „Площи, допустими за подпомагане“ (ПДП) за Кампания 2021. Индикативната ставка за оторизациите по схемата през месец декември е определена в размер на 191,53 лв./ха. След одобряване на окончателните данни за слой ПДП, предстои да се извършат финалните оторизации и плащания по СЕПП. Извършването на първоначалните изчисления и оторизации с индикативна ставка, на база разполагаем бюджет и заявена площ по схемата за съответната година и данните от проекта на слой ПДП за плащанията през месец декември на годината на кандидатстване е механизъм, който предоставя възможност на фермерите да получат подпомагане по СЕПП още в рамките на календарната година на кандидатстване. Окончателният размер на подпомагането на хектар по схемата за Кампания 2021 ще бъде определен със заповед на министъра на земеделието след одобрение на окончателния слой „Площи, допустими за подпомагане“, а финални оторизации по СЕПП се очаква да се извършат през месец юни 2022 г.

**2. Със заповеди на министъра на земеделието са определени ставките по всичките 8 схеми за обвързана подкрепа в сектор „Животновъдство“ за Кампания 2021 г.** По схемата за обвързано подпомагане за млечни крави за първите 50 животни в стопанството, ставката е в размер на 352,19 лева на животно, а за над 50-тото животно подпомагането е определено на стойност 281,75 лева. Ставката по схемата за обвързано подпомагане за овце-майки и/или кози-майки в планински райони (10–49 животни) е 59,55 лева на животно. Обвързаното подпомагане за биволи е в размер на 420,24 лева на животно за първите 50 (включително) биволи, като за над 50-тото допустимо животно ставката е в размер на 336,19 лева. Нивото на подпомагане за овце-майки и/или кози-майки под селекционен контрол е 73,03 лева на животно за първите 200 (включително). Подпомагането за над 200-то животно е определено на 58,42 лева. По схемата за обвързано подпомагане за месодайни крави под селекционен контрол ставката е 131,33 лева за първите 50 (включително), а за всяко следващо- помощта е 105,06 лева на животно. Животновъдите, отглеждащи млечни крави под селекционен контрол, ще получат 520,66 лева на животно за първите 50 (включително) и 416,53 лева - за животните над 50-то допустимо животно. Земеделските стопани, които отглеждат месодайни крави и/или юници, ще бъдат подпомогнати с 154,51 лева за първите 50 (включително) животни и с 123,61 лева за животните над 50-тото. Ставката за едно допустимо за подпомагане животно по Схемата за обвързано подпомагане за млечни крави в планински райони в стопанствата, в които се отглеждат от 5 до 9 животни, е 359,55 лева. Плащанията по всички схеми за обвързано подпомагане за животни бяха извършени на 16 декември 2021 г.

|  |  |
| --- | --- |
| ***Визия за ОСП след 2020 г.*** |  |

**3. Френското председателство на Съвета на ЕС, което започва на 1 януари 2022 г. и ще продължи шест месеца, ще търси „огледални“ клаузи, за да придвижи напред целта за климата, обяви френският президент Макрон, говорейки пред журналисти на пресконференция в Елисейския дворец на 9 декември.** Той описа предстоящото председателство като „исторически момент“, изтъквайки, че „Франция поема председателството веднъж на 13 години в Европа от 27 държави-членки.” В областта на селското стопанство Франция ще насочи усилията си за гарантиране, че производителите на храни в ЕС не се конкурират в международен план със страни, работещи с по-ниски стандарти за околна среда и климат, посредством така наречените „огледални клаузи“ в търговските сделки. Председателството „ще бъде чудесна възможност за популяризиране на това, което наричаме „огледални клаузи“, както и за социалните и екологичните изисквания в нашите търговски споразумения“, каза той и нарече реципрочността на стандартите „въпрос на справедливост“. Подчерта, че „европейските икономически участници не могат да бъдат жертви на усилията си за планетата.” „Тези огледални клаузи осигуряват координация между нашата търговия и нашата програма за климата“, добави той. Председателството трябва да постигне напредък по ключовия приоритет за намаляване на емисиите предвид целта, която ЕС си е поставил за въглероден неутралност до 2050 г. и намаляване на емисиите на парникови газове с 55% до 2030 г. Президентът Макрон изтъкна, че през шестте месеца на председателство Франция ще се фокусира върху правилното ниво на инвестиции и иновации съвместяване на икономическото развитие с амбицията за климата и правилното ниво на подкрепа за индустриите и домакинствата, поддържане на конкурентоспособността. В този период, „ще направим всичко възможно и това няма да е възможно само в рамките на френското председателство на ЕС, да включим тази екологична и социална програма в реформата на Световната търговска организация. Съветите по земеделие и рибарство са планирани да се проведат на 17 януари (и евентуално 18), 21 и 22 февруари, 21 март (и възможно 22), 7 април (в Люксембург), 23 и 24 май (и двата дни са отбелязани като възможни) и 13 юни (маркирана като възможност) и 14 юни (също в Люксембург). Предвижда се неформалната среща да се проведе в Страсбург на 7 и 8 февруари, където министрите ще обсъдят инициативата за въглеродното земеделие, представена от Комисията, друг ключов приоритет за Франция.

**4. Европейски зелен пакт: Комисията предлага укрепване на защитата на околната среда чрез наказателното право.** На 15 декември Комисията прие предложение за нова директива на ЕС за борба с престъпленията срещу околната среда, с което се изпълнява основен ангажимент по линия на Европейския зелен пакт. Предложението има за цел да направи опазването на околната среда по-ефективно, като задължи държавите членки да предприемат наказателноправни мерки. В него се дефинират нови видове престъпления срещу околната среда, определя се минимално равнище на санкциите и се засилва ефективността на сътрудничеството в областта на правоприлагането. Държавите членки се задължават също така да подкрепят и подпомагат хората, докладващи за нарушения, свързани с околната среда и сътрудничещи в правоприлагането. Предложението ще спомогне за опазването на природата и природните ресурси, както и на общественото здраве и благополучие. В предложението се определят нови престъпления на територията на ЕС в областта на околната среда, включително незаконна търговия с дървен материал, незаконно рециклиране на кораби или незаконно водочерпене. Освен това се изясняват съществуващите определения за престъпления срещу околната среда, с което се постига по-голяма правна сигурност. Комисията предлага да се определи всеобщо минимално равнище на санкциите за престъпления срещу околната среда. В проектодирективата се предлагат и допълнителни санкции, включително възстановяване на природни ресурси, изключване от достъп до публично финансиране и обществени поръчки или отнемане на административни разрешения. Предложението има за цел също така да повиши ефективността на съответните разследвания и наказателни производства. Комисията предлага всяка държава членка да разработи национални стратегии, които да гарантират съгласуван подход на всички равнища на правоприлагане и наличието на необходимите ресурси. Предложението ще подпомогне трансграничното разследване и наказателно преследване. Престъпленията срещу околната среда често засягат няколко държави (например незаконен трафик на дива флора и фауна) или имат трансгранични последици (например трансгранично замърсяване на въздуха, водата и почвата). Тъй като престъпленията срещу околната среда са глобално явление, Комисията ще продължи да насърчава и международното сътрудничество в тази област. Изпълнителният вицепрезидент на ЕК и отговорен за Зеления пакт Франс Тимерманс каза, че „умишленото унищожаване на нашата природна среда заплашва самото ни оцеляване като човечество… позволявайки на нарушителите на закона да действат безнаказано, подкопава нашите колективни усилия за защита на природата и биоразнообразието, борбата с климатичната криза, намаляването на замърсяването и премахването на отпадъците." Законодателното предложение предстои да бъде внесено в Европейския парламент и Съвета.

|  |  |
| --- | --- |
| ***Още от ЕС и света*** |  |

**5. Бедността и изоставянето на земя биха били по-изразени при липса на обща селскостопанска политика (ОСП), но административната тежест ограничава ефективността на подкрепата от ОСП в селските райони, се констатира в оценка на въздействиета на ОСП върху териториалното развитие на селските райони.** Оценката на въздействието е публикуваната на 13 декември от ЕК и в нея се оценява степента, до която ОСП допринася за развитието в селските райони чрез намаляване на социалните и икономически дисбаланси, включително социалното изключване в селските райони и между селските и околните райони. На основата на външно проучване, отговори от обществена консултация и допълнителен анализ, извършен от Комисията, оценката е от значение за дългосрочната визия за селските райони на ЕС, която има за цел да даде възможност те да се възползват максимално от своя потенциал и да бъдат подкрепени в справянето с демографските промени, риска от бедност и ограничения достъп до услуги. Оценката показва, че мерките на ОСП като цяло са ефективни за насърчаване на балансираното развитие в селските райони на ЕС, като допринасят за почти 50% от доходите на земеделските стопанства в най-маргиналите и отдалечени райони и за модернизирането на фермите и растежа на производителността. И докато ОСП е ефективна за укрепване на жизнеспособността на стопанствата в селските райони, неравномерното разпределение на подкрепата ограничава ефективността на ОСП за намаляване на икономическите различия между земеделските производители и различните райони. Оценката установява, че бедността, изоставянето на земята и упадъкът на селските райони биха били по-изразени при отсъствието на ОСП, подчертавайки ясна добавена стойност за ЕС. Въпреки това, привлекателността на селските райони, особено за младите фермери, също зависи много от транспортната и комуникационната инфраструктура и услуги, особено в отдалечените райони, и има място за подобрение по отношение на съгласуваността и синергията с други фондове на ЕС, както и национални и регионални политики. Оценката установява, че прекомерната административна тежест, свързана с прилагането на схемите за подпомагане по ОСП, по-специално мерките за развитие на селските райони, както за бенефициентите, така и за администрацията, възпрепятства ефективността на ОСП.